CELEX: 32016R0888
Language: hu
Date: 2016-06-06 00:00:00
Title: A Tanács (EU) 2016/888 rendelete (2016. június 6.) a 11. Európai Fejlesztési Alapra alkalmazandó pénzügyi szabályzatról szóló (EU) 2015/323 rendeletnek a részletek befizetése tekintetében történő módosításáról

7.6.2016   
            
            
               HU
            
            
               Az Európai Unió Hivatalos Lapja
            
            
               L 149/1
            
         A TANÁCS (EU) 2016/888 RENDELETE
   (2016. június 6.)
   a 11. Európai Fejlesztési Alapra alkalmazandó pénzügyi szabályzatról szóló (EU) 2015/323 rendeletnek a részletek befizetése tekintetében történő módosításáról
   AZ EURÓPAI UNIÓ TANÁCSA,
   tekintettel az Európai Unióról szóló szerződésre és az Európai Unió működéséről szóló szerződésre,
   tekintettel az Európai Unió tagállamai kormányainak a Tanács keretében ülésező képviselői közötti, az AKCS–EU partnerségi megállapodással összhangban a 2014–2020 közötti időtartamra szóló többéves pénzügyi keret értelmében nyújtandó európai uniós támogatás finanszírozásáról, valamint az Európai Unió működéséről szóló szerződés negyedik részének hatálya alá tartozó tengerentúli országok és területek számára nyújtandó pénzügyi támogatás elosztásáról szóló belső megállapodásra (1) (a továbbiakban: a belső megállapodás) és különösen annak 10. cikke (2) bekezdésére,
   tekintettel az Európai Bizottság javaslatára,
   tekintettel az Európai Számvevőszék véleményére (2),
   tekintettel az Európai Beruházási Bank véleményére,
   mivel:
   
               (1)
            
            
               Az Európai Központi Bank 2014. június 5-én olyan határozatot (3) fogadott el, amelynek a negatív kamatlábról szóló rendelkezése a betétesnek az érintett nemzeti központi bank (NKB) számára történő fizetés kötelezettségével jár, beleértve ezen NKB jogát az adott kormányzati betéti számla megfelelő megterhelésére. Más olyan NKB-k, amelyeknél az (EU) 2015/323 tanácsi rendelet (4) 22. cikkének megfelelően Európai Fejlesztési Alap (EFA)-számlát kell vezetni, hasonló határozatot hoztak.
            
         
               (2)
            
            
               Az (EU) 2015/323 rendelet 22. cikkének (3) bekezdése szerint az EFA-hozzájárulást az egyes tagállamoknak az „Európai Bizottság – Európai Fejlesztési Alap” megjelölésű, az érintett tagállam központi bankjában vagy az általa kijelölt pénzügyi intézménynél nyitott elkülönített számlán kell jóváírniuk.
            
         
               (3)
            
            
               Az említett elkülönített számlákat – amelyeket a tagállamok a Bizottság nevében nyitnak azért, hogy EFA-hozzájárulásaikat betétként elhelyezzék – a befizetések teljesítéséig díjmentesen és kamat felszámítása nélkül kell vezetni, ezáltal megelőzendő az EFA költségvetését érintő veszteségeket. A számladíjak vagy negatív kamat alkalmazása csökkentené az EFA költségvetését, és egyenlőtlen bánásmódot eredményezne a tagállamokkal szemben. Ezért azokban az esetekben, amikor az EFA-számlákat negatív kamat terheli, az érintett tagállamoknak az említett negatív kamat összegével megegyező összeget kell jóváírniuk azokon. Mivel egyes tagállamok nem tudják elkerülni annak a kötelezettségnek a pénzügyi hatását, amelynek értelmében a negatív kamat összegét az EFA-számlákon jóvá kell írniuk, helyénvaló, hogy a Bizottság csökkenteni igyekezzen az említett pénzügyi hatást azáltal, hogy kifizetési igényeinek kielégítésekor először az érintett számlákon jóváírt összegeket hívja le.
            
         
               (4)
            
            
               Az (EU) 2015/323 rendeletet ezért ennek megfelelően módosítani kell,
            
         ELFOGADTA EZT A RENDELETET:
   1. cikk
   Az (EU) 2015/323 rendelet 22. cikke helyébe a következő szöveg lép:
   
      „22. cikk
      A részletek befizetése
      (1)   A hozzájárulások lehívása során először a korábbi Európai Fejlesztési Alapokra megállapított összegeket kell felhasználni egymás után.
      (2)   A tagállamok hozzájárulásait euróban kell meghatározni és befizetni.
      (3)   A 21. cikk (7) bekezdésének a) pontjában említett hozzájárulást az egyes tagállamok az »Európai Bizottság – Európai Fejlesztési Alap« megjelölésű, az érintett tagállam központi bankjában vagy az általa kijelölt pénzügyi intézménynél nyitott elkülönített számlán írják jóvá. Az ilyen hozzájárulások összege mindaddig ezen az elkülönített számlán marad, amíg teljesíteni nem kell a befizetéseket.
      (4)   A (3) bekezdésben említett számlát díjmentesen és kamat felszámítása nélkül kell vezetni.
      (5)   Amennyiben a (3) bekezdésben említett számlát negatív kamat terheli, az érintett tagállamnak – legkésőbb a 21. cikkben említett egyes részletek befizetésének napján – a részlet befizetését megelőző hónap első napjáig felszámított negatív kamat összegével megegyező összeget kell jóváírnia a számlán.
      (6)   A (7) bekezdés sérelme nélkül, a Bizottság arra törekszik, hogy az elkülönített számlákról oly módon emeljen le összegeket, hogy a számlákon kezelt pénzeszközök megoszlása továbbra is megfeleljen a belső megállapodás 1. cikke (2) bekezdésének a) pontja szerinti hozzájárulási kulcsnak.
      (7)   A Bizottság az EFA készpénzigényeinek a (3) bekezdésnek megfelelő kielégítésekor arra törekszik, hogy mérsékelje a tagállamok azon kötelezettségének a hatását, hogy az (5) bekezdés alapján a negatív kamatok összegét jóváírják, és ennek érdekében először az érintett számlákon jóváírt összegeket hívja le.
      (8)   A 21. cikk (7) bekezdésének b) pontjában említett hozzájárulást az egyes tagállamok az 53. cikk (1) bekezdésével összhangban írják jóvá.”.
   
   2. cikk
   Ez a rendelet az Európai Unió Hivatalos Lapjában való kihirdetését követő harmadik napon lép hatályba.
   
      Ez a rendelet teljes egészében kötelező és közvetlenül alkalmazandó valamennyi tagállamban.
      Kelt Luxembourgban, 2016. június 6-án.
      
         
            a Tanács részéről
         
         
            az elnök
         
         H.G.J. KAMP
      
   
   
      (1)  HL L 210., 2013.8.6., 1. o.
   
   
      (2)  HL C 5., 2016.1.8., 6. o.
   
   
      (3)  Az Európai Központi Bank EKB/2014/23 határozata (2014. június 5.) a betétek, egyenlegek és többlet tartalékállományok díjazásáról (HL L 168., 2014.6.7., 115. o.).
   
      (4)  A Tanács (EU) 2015/323 rendelete (2015. március 2.) a 11. Európai Fejlesztési Alapra alkalmazandó pénzügyi szabályzatról (HL L 58., 2015.3.3., 17. o.).